Ироқ инқирози: Жангарилар муҳим нефт иншоотини эгаллашди - BBC O'zbek\nИроқ инқирози: Жангарилар муҳим нефт иншоотини эгаллашди\nImage caption Муҳим нефт иншооти жангарилар назорати остида\nАҚШ Давлат котиби Жон Керри Ироқ Курдистони раҳбарияти билан музокаралар учун Ирбил шаҳрига борган пайтда “Ироқ ва Шом Исломий давлати(ИШИД)” жангари гуруҳи Байжи нефтни қайта ишлаш заводини тўла назоратларига олганини эълон қилган.\nАҚШ Давлат котиби Жон Керри 23 июн куни Бағдодда Ироқ Бош вазири Нури ал-Маликий ва бошқа раҳбарлар билан мамлакатдаги вазият ва бундан кейин кўрилиши лозим бўлган чораларни муҳокама қилган.\nИроққа эълон қилинмаган ташриф билан борган жаноб Керри Ироқ хавфсизлик кучларига АҚШ дастагини ваъда қилган.У Бош вазир Нури ал-Маликий, Шиа, Сунний ва Курд раҳбарлари билан мулоқотларда Ироқдаги барча мазҳаблар ва сиёсий кучларни тақдим этадиган ҳукумат барпо этишга чақирган.\nАкс ҳолда Ироқнинг ягона бир давлат сифатида мавжудлиги хавф остида қолиши мумкинлигидан огоҳлантирган.\nАмерика давлат котиби билан музокаралардан кейин Бағдоддаги сиёсий раҳбарлар шу ой охиригача барча тарафларни қамраган ҳукумат тузиш бўйича “ҳаётий муҳим” қадам ташлашга ваъда берганлар.\nПойтахт Бағдоддан шимолда жойлашган Байжи нефтни қайта ишлаш мажмуасини 10 кундан буён қамалга олиб турган “Ироқ ва Шом Исломий давлати(ИШИД)” Сунний жангарилар жиҳодий гуруҳи заводни тўла назоратига олгани ҳақида хабар тарқатган.\nГуруҳ сўзчиси айтишича, энди заводни бошқаришни маҳаллий қабила вакилларига беришади ва ўзлари Бағдод томон юришларини давом эттиришади.\nБи-би-си мухбири Жим Муирга кўра, Байжи заводини қўлга киритиш ИШИД жангарилари ҳаётий аҳамиятга эга, чунки энди улар ўз назоратларига олган ҳудудларни ёқилғи билан таъминлаш имкониятига эга бўладилар.\nИроқдаги ёқилғининг учдан бир қисмини Байжи нефтни қайта ишлаш корхонаси таъминлайди. Шу боисдан аллақачон мамлакатда бензин танқислиги кузатилган.\nҲозирга келиб ИШИД Ироқнинг шимоли ва ғарбида катта ҳудудни, жумладан, Сурия ва Иордания билан чегаралардан ўтиш нуқталарини назорат қилмоқда.\nБу жангариларга оғир техника ва қуролларини эркин ҳаракатлантириш имконини беради.\nИроқнинг иккинчи йирик шаҳри Мосул июн ойи бошида “Ироқ ва Шом Исломий давлати” жангарилари қўлига ўтган эди.\nМосуллик йигитнинг айтишича, "шаҳарда аҳвол аввалгидан яхши, илгари ҳамма жойда ҳарбийлар бўлган бўлса, ҳозир муаммо йўқ, йўллар очиқ, фақат бензин етишмовчилиги сезилади. Жангарилар нархларни ошмаслигини назорат қилиб туришибди".\nБағдодлик кишига кўра, пойтахтда одамлар қўрқувда, кўчага кам чиқишади, Рамазон ойи олди озиқ овқат ва бензин нархи ошган.\nОдамлар таҳликада нима бўлишини кутишмоқда, дейди у.\nБағдодда жангарилар ташвиқотига йўл қўймаслик учун ҳукумат томонидан интернетга тўсиқлар мавжуд.\nАҚШ генерали: "Ироқдаги жиҳодчилар АҚШ эмас, Эрон учун муаммо"\nТони Блейр: Ироқдаги зўравонликларнинг сабабчиси биз эмас